"ยิ่งลักษณ์"สั่งแถลงผลงานรายกระทรวง
ยิ่งลักษณ์สั่งรัฐมนตรีแถลงผลงานรายกระทรวง
25 ส.ค. 2555

ยิ่งลักษณ์สั่งรัฐมนตรีแถลงผลงานรายกระทรวง 
น.ส.ยิ่งลักษณ์ ชินวัตร นายกรัฐมนตรี เรียกประชุมรัฐมนตรีสังกัดพรรคเพื่อไทยหารือเรื่องแถลงผลงานรัฐบาลรอบ 1 ปี ที่บ้านพิษณุโลก โดยนายกฯ ขอให้รัฐมนตรีแต่ละกระทรวงชี้แจงผลงานเพิ่มเติม จากก่อนหน้านี้ได้เสนอเอกสารผลงานรายกระทรวงมาแล้ว ซึ่งการพบปะหารือกันครั้งนี้ใช้เวลา 2 ชั่วโมงครึ่ง
นายสุรนันทน์ เวชชาชีวะ เลขา ธิการนายกฯ เปิดเผยว่า รัฐบาลเตรียมแถลงผลงานรัฐบาลให้ประชาชนรับทราบในช่วงต้นหรือกลางเดือน ก.ย.นี้ จากนั้นจะยื่นเอกสารผลงานการทำงานในรอบ 1 ปี รัฐบาลฉบับสมบูรณ์ให้รัฐสภาสิ้นเดือน ก.ย.นี้ และขึ้นอยู่กับรัฐสภาว่าจะกำหนดให้รัฐบาลแถลงผลงาน อย่างเป็นทางการในช่วงเวลาใด
อย่างไรก็ตาม ตั้งแต่สัปดาห์หน้าเป็นต้นไป นายกฯ สั่งการให้รัฐมนตรีแต่ละกระทรวงแถลงผลงานรายกระทรวงจนครบทุกกระทรวง 
นายสุรนันทน์ กล่าวว่า นายกฯ พอใจผลงานการทำงานของรัฐบาล ระบุว่าเป็นนโยบายที่ดี แต่มีช่องโหว่ในภาคปฏิบัติ เช่น เรื่องการแก้ปัญหาสินค้าราคาแพง ซึ่ง รมว.พาณิชย์ ได้ชี้แจงว่าแก้ปัญหาเรื่องใดไปแล้วบ้าง ส่วนกรณีการทุจริตโครงการรับจำนำนั้น ไม่มีการหยิบยกมาหารือกัน